
REPUBLIKA HRVATSKA
TRGOVAČKI SUD U ZADRU							
Zadar, Dr. Franje Tuđmana 35 


U   I M E   R E P U B L I K E   H R V A T S K E

R J E Š E N J E

Trgovački sud u Zadru, OIB: 39670464653, po sutkinji Tini Grgas, povodom prijedloga Financijske agencije, Regionalnog centra Split, Podružnice Zadar od 24. lipnja 2016. za otvaranje stečajnoga postupka nad dužnikom SURIĆ j.d.o.o. sa sjedištem u Privlaci (Općina Privlaka), Put Jamurina 34, OIB: 92272606836, zastupanim po članici uprave Jeleni Surić iz Privlake, 14. rujna 2016. 

r i j e š i o   j e

Obustavlja se prethodni postupak nad dužnikom SURIĆ j.d.o.o. sa sjedištem u Privlaci (Općina Privlaka), Put Jamurina 34, OIB: 92272606836.

Obrazloženje

	Financijska agencija je 24. lipnja 2016. podnijela ovom sudu prijedlog za otvaranje stečajnoga postupka nad uvodno označenim dužnikom na temelju odredbe čl. 444. st. 2. Stečajnog zakona (Narodne novine broj 71/15, u nastavku teksta: SZ) navodeći da na dan 1. rujna 2015. u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 257 dana u ukupnom iznosu od 80.572,87 kuna, da ima tri zaposlenika te jedan otvoren bankovni račun.  
Rješenjem ovog suda posl. br. gornji od 7. srpnja 2016., a povodom navedenog prijedloga, pokrenut je prethodni postupak te je zakazano ročište radi utvrđivanja pretpostavki za otvaranje stečajnoga postupka nad dužnikom za dan 14. rujna 2016. 
Neposredno prije navedenog ročišta, a postupajući po pozivu ovog suda od 7. srpnja 2016.,  Financijska agencija je dostavila u spis potvrdu od 13. rujna 2016. iz koje proizlazi da je dužnik u međuvremenu podmirio predmetno dugovanje povodom kojeg je podnesen prijedlog za otvaranje stečajnog postupka nad istim te da račun dužnika više nije u blokadi.
	Odredbom čl. 6. st. 2. t. 1. SZ-a propisano je da će se smatrati da je dužnik nesposoban za plaćanje ako u Očevidniku redoslijeda osnova za plaćanje kojeg vodi Financijska agencija ima jednu ili više evidentiranih neizvršenih osnova za plaćanje u razdoblju dužem od 60 dana koje je trebalo, na temelju valjanih osnova za plaćanje, bez daljnjeg pristanka dužnika naplatiti s bilo kojeg od njegovih računa, dok je odredbom čl. 7. st. 1. SZ-a propisano da prezaduženost postoji ako je imovina dužnika pravne osobe manja od postojećih obveza. Nadalje, odredbom 128. st. 9. SZ-a je propisano je da će sud obustaviti postupak ako dužnik do završetka prethodnoga postupka postane sposoban za plaćanje.  
	S obzirom da iz potvrde Financijske agencije od 13. rujna 2016. proizlazi da račun dužnika više nije u blokadi te da u Očevidniku redoslijeda osnova za plaćanje više nema evidentiranih neizvršenih osnova za plaćanje, to je razvidno da su prestali stečajni razlozi nesposobnosti dužnika za plaćanje i prezaduženosti istog u smislu odredbi čl. 5., 6. i 7. SZ-a te da je dužnik do završetka prethodnoga postupka postao sposoban za plaćanje. 
Postupajući temeljem odredbe čl. 128. st. 9. SZ-a, a prethodno utvrdivši da nisu ostvareni stečajni razlozi iz odredbi čl. 5., 6. i 7. SZ-a potrebni za otvaranje stečajnog postupka nad dužnikom, predmetni prethodni postupak je trebalo obustaviti te donijeti odluku kao u izreci rješenja. 


U Zadru 14. rujna 2016.  

                           Sutkinja:
Tina Grgas

UPUTA O PRAVNOM LIJEKU: 
Protiv ovog rješenja dopuštena je žalba u roku od 8 dana od isteka osmog dana od objave rješenja na e-Oglasnoj ploči suda. Žalba se podnosi u tri primjerka putem ovog suda za Visoki trgovački sud Republike Hrvatske u Zagrebu.


Dostaviti: 
1. Dužniku
1. Financijskoj agenciji, RC Split, Podružnica Zadar
1. Svima putem e-Oglasne ploče suda
1. U spis 




	




